ŽŪŽIS NAUDOTOJŲ GALIMYBĖS
(ŽŪŽIS – Žemės ūkio žinių ir inovacijų skaitmeninė informacinė sistema)

ŽŪŽIS sistemoje skirtingoms naudotojų grupėms bus sudarytos galimybės teikti ir atnaujinti informaciją, administruoti su konsultavimu, mokymais ir projektais susijusius duomenis bei bendradarbiauti su kitais sistemos naudotojais.
Konsultavimo įstaigų atsakingi asmenys galės teikti prašymus dėl konsultantų įtraukimo į Nepriklausomų žemės ūkio konsultantų sąrašą, konsultanto kategorijos ir (ar) kitų duomenų pakeitimo, konsultanto išbraukimo iš sąrašo. Taip pat galės teikti ir atnaujinti konsultantų profesinius pristatymus, informaciją apie jų konsultavimo patirtį ir dalyvavimą projektuose.
Individualią veiklą vykdantys konsultantai patys galės teikti prašymus dėl įtraukimo į Nepriklausomų žemės ūkio konsultantų sąrašą, konsultanto kategorijos ir (ar) kitų duomenų pakeitimo, išbraukimo iš sąrašo, taip pat teikti ir atnaujinti savo profesinį pristatymą, informaciją apie konsultavimo patirtį ir dalyvavimą projektuose. 
Visi į Nepriklausomų žemės ūkio konsultantų sąrašą įtraukti konsultantai galės skelbti informaciją apie savo teikiamas konsultacijas, gauti dalyvių prašymus, sudaryti sutartis (pagal SP priemonę „Konsultavimo paslaugos“), pildyti savo kompetencijos tobulinimo ataskaitas, vertinti konsultantams skirtų mokymų kokybę.
Mokymo programų rengėjai galės teikti Agentūrai vertinti naujas ir atnaujintas žemės, miškų, maisto, žuvininkystės ūkio ir kaimo plėtros sektoriaus dalyvių neformaliojo suaugusiųjų švietimo mokymo programas.
Mokymo kursų, parodomųjų projektų ir Europos inovacijų partnerystės projektų renginių organizatoriai galės skelbti informaciją apie organizuojamus renginius, gauti užsiregistravusių dalyvių prašymus dalyvauti renginiuose, parengti pažymėjimų šablonus bei formuoti renginių dalyviams pažymėjimus.
Atsakingi įstaigų darbuotojai galės teikti informaciją apie vykdomus Europos inovacijų partnerystės ir parodomuosius projektus, skelbti inovacijų ir mokslinių tyrimų rezultatus.
Visi ŽŪŽIS naudotojai galės dalyvauti diskusijose, inicijuoti bendradarbiavimo bei susitelkimo skelbimus ir keistis aktualia informacija su kitais sistemos naudotojais.

Svarbu. Šiuo etapu kviečiami naudotojai turi tik autentifikuotis ir prisijungti prie ŽŪŽIS. Apie tolesnius veiksmus ir sistemos funkcionalumus bus informuojama atskirai.
